Javaslat A TANÁCS HATÁROZATA az EU–ICAO vegyes bizottságban az Európai Unió és az Nemzetközi Polgári Repülési Szervezet közötti megerősített együttműködési keret biztosításáról szóló együttműködési megállapodás repülésbiztonsági mellékletének elfogadásáról szóló határozattal kapcsolatban képviselendő uniós álláspontról /* COM/2012/0457 final - 2012/0222 (NLE) */





INDOKOLÁS 1. A JAVASLAT HÁTTERE 1.1. Az együttműködési megállapodás repülésbiztonsági mellékletének célkitűzései A Nemzetközi Polgári Repülési Szervezet (ICAO) a polgári repülésért felelős globális fórumként eljáró szakosított ENSZ-intézmény. Az ICAO annak érdekében tevékenykedik, hogy a tagállamai közötti együttműködés révén megvalósítsa a polgári repülés biztonságos és fenntartható fejlődésére vonatkozó elképzelését. Az ICAO jogalapja az 1944. évi Chicagói Egyezmény (Egyezmény a nemzetközi polgári repülésről). Az ICAO jelenleg 191 országot foglal magában. Az Európai Unió szorosan együttműködik az ICAO-val. Először is, a Chicagói Egyezmény legtöbb vonatkozása az Unió hatáskörébe tartozik; az ICAO a biztonság, a védelem, a környezetvédelem és a légiforgalmi szolgáltatás területén folytat politikát. Másodszor, az ICAO-szabványok és -előírások az uniós jogszabályok alapját képezik. Ezenkívül az uniós jog átvette az egyes nemzetközi, például repülésbiztonsági szabványokat. Az EU számára ezért fontos, hogy részt vegyen az ICAO munkájában és a politikai döntéshozatali folyamatban annak érdekében, hogy hozzájáruljon a felelősségteljes globális légiközlekedési politikákhoz. Az európai légiközlekedési ágazat versenyképessége ugyancsak kockán forog. Ezért vesznek részt más globális szereplők is aktívan az ICAO tevékenységeiben. Az EU és az ICAO együttműködési megállapodást kötött egy megerősített együttműködési keretet biztosításáról[1]. Az együttműködési megállapodás a repülésbiztonság kérdését azon területek egyikeként határozza meg, amelyek tekintetében meg kell teremteni a felek közötti, az együttműködési megállapodás egy külön repülésbiztonsági mellékletében kidolgozott együttműködést. A melléklet a nemzetközi repülés biztonságát hivatott növelni, és megállapítja az együttműködés különböző területeit, mint például a megfelelő biztonsági adatok cseréje, szakértők kirendelése és különleges védelmi intézkedések finanszírozása. A repülésbiztonsági melléklet már elkészült, amelyet várhatóan a környezetvédelemről és a légiforgalmi szolgáltatásokról szóló mellékletek kidolgozása követ. A repülésbiztonsági melléklet az együttműködési megállapodás II. melléklete. Ez az együttműködési megállapodás mellékletének elfogadása nem sérti az uniós tagállamoknak a Chicagói Egyezmény szerinti jogait és kötelezettségeit, illetve az ICAO és az uniós tagállamok közötti, a tagállamok ICAO-tagságából fakadó kapcsolatot. 1.2. Eljárási szempontok A Bizottság 2009. december 17-én felhatalmazást kapott a Tanácstól, hogy tárgyalásokat folytasson az együttműködési megállapodásról. Az együttműködési megállapodás EU általi aláírása[2] és megkötése[3] után 2012. március 29-én lépett hatályba, azt követően, hogy a felek értesítették egymást, miszerint a megállapodás hatálybalépéséhez szükséges megfelelő belső eljárásaik befejeződtek. Az Európai Unió működéséről szóló szerződés 218. cikkének (9) bekezdése értelmében a Tanács, a Bizottság javaslatára, határozatban rendelkezik egy megállapodással létrehozott szervben az Unió által képviselendő álláspontok kialakításáról, amennyiben az ilyen szervnek joghatással bíró határozatot kell hoznia. Az Európai Unió és a Nemzetközi Polgári Repülési Szervezet közötti együttműködési megállapodás megkötésére vonatkozó 2012/243/EU tanácsi határozat[4] 3. cikke értelmében a Tanács meghatározza az Uniónak az együttműködési megállapodás 7.1. bekezdése értelmében létrehozott vegyes bizottságban képviselendő álláspontját a megállapodás 7.3. bekezdésének c) pontjában említett, a megállapodáshoz újonnan csatolandó mellékletek és a már meglévő mellékletek módosításainak elfogadásával kapcsolatban. Ennek megfelelően tanácsi határozatra van szükség a az EU és a vegyes bizottság által a repülésbiztonsági melléklet elfogadásáról szóló határozattal kapcsolatban képviselendő álláspontról. 1.3. Összhang az Unió egyéb szakpolitikáival és célkitűzéseivel A repülésbiztonsági melléklet az ICAO és Európa közötti együttműködés hivatalossá tétele révén az európai külső légiközlekedési politika alapvető célkitűzéseit fogja szolgálni. 2. AZ ÉRDEKELT FELEKKEL FOLYTATOTT KONZULTÁCIÓK ÉS A HATÁSVIZSGÁLATOK EREDMÉNYEI A tagállamok a tárgyalási folyamat során végig rendszeres tájékoztatást kaptak. 3. A JAVASLAT JOGI ELEMEI 3.1. A javaslat összefoglalása A repülésbiztonsági melléklet a repülésbiztonságról szóló vitafórum biztosítása, a megfelelő biztonsági adatok cseréje, a védelmi intézkedések és regionális együttműködések ösztönzése, valamint szakértők kirendelése érdekében megerősíti az ICAO-val való együttműködést. 3.2. Jogalap Az Európai Unió működéséről szóló szerződés 100. cikkének (2) bekezdése a 218. cikk (9) bekezdésével összefüggésben. 3.3. A szubszidiaritás elve A megállapodás olyan kérdésekre vonatkozik, amelyekben az EU hatáskörrel rendelkezik, és amelyekben az ICAO-val fennálló kapcsolatokat uniós szinten fenn kell tartani. 3.4. Az arányosság elve Csak egy ilyen megállapodás képes egyesíteni az uniós erőfeszítéseket és jobb koordinációt biztosítani a tagállamok között. 4. KÖLTSÉGVETÉSI VONZATOK A repülésbiztonsági mellékletnek nincsenek költségvetési vonzatai[5]. 2012/0222 (NLE) Javaslat A TANÁCS HATÁROZATA az EU–ICAO vegyes bizottságban az Európai Unió és az Nemzetközi Polgári Repülési Szervezet közötti megerősített együttműködési keret biztosításáról szóló együttműködési megállapodás repülésbiztonsági mellékletének elfogadásáról szóló határozattal kapcsolatban képviselendő uniós álláspontról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 100. cikke (2) bekezdésére, összefüggésben annak 218. cikke (9) bekezdésével, tekintettel az Európai Bizottság javaslatára, mivel: (1) Az Európai Unió és a Nemzetközi Polgári Repülési Szervezet közötti megerősített együttműködési keret biztosításáról szóló együttműködési megállapodás megkötéséről és az ahhoz kapcsolódó eljárási szabályok megállapításáról szóló, 2012. március 8-i 2012/243/EU tanácsi határozat[6] (a továbbiakban: együttműködési megállapodás) 2012. március 29-én hatályba lépett. (2) Az együttműködési megállapodás 7.3. bekezdésének c) pontja szerint a megállapodás 7.1. bekezdésének megfelelően létrehozott vegyes bizottságnak jogában áll elfogadni az együttműködési megállapodás mellékleteit. (3) Helyénvaló az Európai Unió által a vegyes bizottságban az együttműködési megállapodáshoz csatolandó repülésbiztonsági melléklet elfogadásával kapcsolatban képviselendő álláspontot meghatározni, ELFOGADTA EZT A HATÁROZATOT: 1. cikk Az Európai Unió és a Nemzetközi Polgári Repülési Szervezet közötti megerősített együttműködési keret biztosításáról szóló együttműködési megállapodás (az együttműködési megállapodás) 7.3. bekezdésének c) pontjában meghatározott EU–ICAO vegyes bizottságon belül képviselendő, az együttműködési megállapodás repülésbiztonsági melléklete elfogadását illető uniós álláspont az EU–ICAO vegyes bizottság e határozathoz mellékelt határozattervezetén alapul. 2. cikk Ez a határozat elfogadása napján lép hatályba. Kelt Brüsszelben, -án/-én. a Tanács részéről az elnök 1. MELLÉKLET TERVEZET AZ ICAO VEGYES BIZOTTSÁG HATÁROZATA (éééé.hh.nn.) az Európai Unió és az Nemzetközi Polgári Repülési Szervezet közötti megerősített együttműködési keret biztosításáról szóló együttműködési megállapodás repülésbiztonsági mellékletének elfogadásáról AZ EU-ICAO VEGYES BIZOTTSÁG, tekintettel az Európai Unió és a Nemzetközi Polgári Repülési Szervezet közötti megerősített együttműködési keret biztosításáról szóló együttműködési megállapodásra (az ICAO együttműködési megállapodás) és különösen annak 7.3. bekezdése c) pontjára, mivel: Helyénvaló az ICAO együttműködési megállapodást repülésbiztonsági melléklettel kiegészíteni, ELFOGADTA EZT A HATÁROZATOT: 1. cikk E határozat mellékletét a vegyes bizottság elfogadja, és az az ICAO együttműködési megállapodás szerves részét képezi. 2. cikk Ez a határozat elfogadása napján lép hatályba. Kelt, az EU-ICAO vegyes bizottság részéről az elnökök 2. MELLÉKLET „2. MELLÉKLET – REPÜLÉSBIZTONSÁG 1. Célkitűzések 1.1 A felek megállapodnak abban, hogy az Európai Unió és a Nemzetközi Polgári Repülési Szervezet (ICAO) között 2011. április 28-án Montreálban, majd 2011. május 4-én Brüsszelben parafált együttműködési megállapodás keretében együttműködnek a repülésbiztonság területén. 1.2 A világszerte a megfelelő és fenntartható repülésbiztonsági szintnek a biztonsági szabványok és ajánlott gyakorlatok globális harmonizációjának megvalósításán keresztül történő elérésére irányuló kötelezettségvállalásukkal összhangban a felek megállapodnak abban, hogy repülésbiztonsági tevékenységeik folytatása során szorosan együttműködnek. 2. Hatály 2.1 Az 1. bekezdésben meghatározott célkitűzések megvalósítása érdekében a felek megállapodnak abban, hogy együttműködnek a következő területeken: a) rendszeres párbeszéd folytatása közös érdeket jelentő repülésbiztonsági kérdésekben; b) a repülésbiztonság szempontjából releváns információk és adatok alkalmazandó szabályoknak megfelelő, rendszeres cseréje; c) részvétel a repülésbiztonsági tevékenységekben; d) adott esetben az államok ICAO-szabványoknak való megfelelésének, az ajánlott gyakorlatok betartásának és a repülésbiztonsági felügyeleti rendszer hatékony végrehajtásának ellenőrzése; e) az uniós tagállamok ICAO-szabványoknak való megfelelésének, az ajánlott gyakorlatok betartásának és a repülésbiztonsági felügyeleti rendszer hatékony végrehajtásának nyomon követése; f) a szabályozási és szabványalkotási kérdéseket illető együttműködés folytatása; g) technikai segítségnyújtás kidolgozása és biztosítása; h) a regionális együttműködés előmozdítása; i) szakértők cseréje, és j) a repülésbiztonsághoz kapcsolódó képzés biztosítása. 3. Végrehajtás 3.1 A felek létrehozhatnak olyan munkamegállapodásokat, amelyek meghatározzák a 2.1. bekezdésben említett területeken folytatandó együttműködés hatékony végrehajtását célzó, közösen elfogadott mechanizmusokat és eljárásokat. E munkamegállapodásokat a vegyes bizottság fogadja el. 4. Párbeszéd 4.1 A felek a közös érdeküket jelentő biztonsági kérdések megvitatása és/vagy – adott esetben – repülésbiztonsági tevékenységek koordinálása érdekében rendszeresen hívnak össze üléseket és telekonferenciákat. 5. A repülésbiztonságra vonatkozó információk megosztása, kutatások/tanulmányok és elemzések megosztása 5.1 Alkalmazandó szabályaik sérelme nélkül a felek munkarendet hoznak létre, amelyben az ellenőrzési és vizsgálati programjaik által összegyűjtött információk alapján meghatározzák az egymással megosztható információk és elemzések körét, valamint az együttműködési megállapodás 6. bekezdésével összhangban a másik féltől kapott információk titkosságát garantáló megosztási mechanizmust. 5.2 A felek releváns és megfelelő biztonsági adatok, kutatások, tanulmányok és dokumentációk cseréje révén, valamint az üléseken való közös részvétel elősegítésével együttműködnek a repülésbiztonsági tevékenységekben. 6. Részvétel repülésbiztonsági tevékenységekben 6.1 E megállapodás végrehajtása céljából, a kialakított eljárási szabályzattal összhangban az egyes felek – adott esetben – a másik felet a repülésbiztonsági vonatkozású tevékenységekben és üléseken való részvételre kérik fel a szoros együttműködés és koordináció biztosítása érdekében. Az ilyen részvétel feltételeit a felek által jóváhagyott munkamegállapodásokban állapítják meg. 7. Szabályozási kérdések 7.1 Mindegyik fél gondoskodik arról, hogy a másik fél folyamatos tájékoztatást kapjon mindazon vonatkozó törvényeiről, rendeleteiről, szabványairól, előírásairól és ajánlott gyakorlatairól, amelyek érinthetik e melléklet végrehajtását, valamint azok bármely módosításáról. 7.2 A felek kellő időben értesítik egymást vonatkozó törvényeik, rendeleteik, szabványaik, előírásaik és ajánlott gyakorlataik bármely javasolt módosításáról, amennyiben e módosítások hatással lehetnek erre a mellékletre. 7.3 A repülésbiztonsági szabályozások és szabványok globális harmonizációja céljából a felek a különböző szabályalkotási szakaszok, illetve a szabványok és ajánlott gyakorlatok kidolgozási folyamata során tájékoztatják egymást a repülésbiztonság területén felmerülő műszaki szabályozási kérdésekről, és adott esetben felkérést kaphatnak a kapcsolódó műszaki testületekben való részvételre. 7.4 A felek kellő időben tájékoztatják egymást a repülésbiztonságot érintő határozatokról és ajánlásokról. 7.5 Az EU adott esetben párbeszédet kezdeményez az ICAO-val annak érdekében, hogy műszaki tájékoztatást nyújtson olyan esetekben, amikor az uniós jogszabályok alkalmazása értelmében az ICAO-szabványoknak való megfeleléssel és az ICAO ajánlott gyakorlatainak betartásával kapcsolatos kérdések merülnek fel. 8. Technikai segítségnyújtás 8.1 A felek az erőforrások hatékony kihasználásának biztosítása és a párhuzamos erőfeszítések elkerülése érdekében koordinálják az államoknak szánt segítségnyújtást, továbbá a repülésbiztonsági vonatkozású technikai segítségnyújtási projektekre és programokra vonatkozó információkat cserélnek. 8.2 Szükség esetén a felek szorosan együttműködnek az uniós tagállamoknak és más államoknak nyújtott, az ott alkalmazott felügyeleti rendszer kritikus elemeinek még hatékonyabb végrehajtását, valamint az ICAO biztonsági vonatkozású szabványainak és ajánlott gyakorlatainak való jobb megfelelést célzó segítségnyújtás terén. Az említett együttműködés magában foglalja a felek közötti információcserét, a közöttük folytatott párbeszéd elősegítését és bármely technikai segítségnyújtási tevékenység koordinálását, de nem korlátozódik azokra. 9. Regionális együttműködés 9.1 A felek előnyben részesítik azokat a tevékenységeket, amelyek célja a biztonsági szabványok és ajánlott gyakorlatok végrehajtásának felgyorsítása, ha a regionális megközelítés jobb költséghatékonysági lehetőségeket, felügyeletet és/vagy szabványosítási eljárásokat biztosít. 10. Szakértői segítségnyújtás 10.1 Az e melléklet hatályán kívül kialakított szakértői segítségnyújtási rendszerek sérelme nélkül a felek törekednek arra, hogy a repülésbiztonság megfelelő területein igazolt műszaki szaktudással rendelkező szakértőket – megkeresésre – egymás rendelkezésére bocsássák az e melléklet hatálya alá tartozó tevékenységek ellátása és az azokban való részvétel érdekében. Az említett szakértői segítségnyújtás feltételeit a felek közötti munkamegállapodásban határozzák meg. 11. Képzés 11.1 Adott esetben mindegyik fél elősegíti a másik fél munkatársainak részvételét az általa biztosított repülésbiztonsági vonatkozású képzési programokban. 11.2 A felek kicserélik a repülésbiztonsági vonatkozású képzési programokhoz kapcsolódó információkat és anyagokat, adott esetben pedig koordinációt és együttműködést folytatnak a képzési programok kidolgozása területén. 11.3 Az e melléklet 9. cikkének hatálya alá tartozó tevékenységek keretében a felek együttműködnek azon gyakornokok képzési programjai koordinálásának és az azokban való részvételnek az elősegítése érdekében, akik olyan államokból vagy régiókból származnak, amelyeknek bármelyik fél technikai segítségnyújtást biztosít. 12. Felülvizsgálat 12.1 A felek rendszeresen felülvizsgálják e melléklet végrehajtását, és szükség esetén figyelembe vesznek bármely releváns szakpolitikai vagy szabályozási fejleményt. 12.2 E melléklet bármely felülvizsgálatát az együttműködési megállapodás 7. cikke értelmében létrehozott vegyes bizottság végzi el. 13. Hatálybalépés, módosítások és megszűnés 13.1 Ez a melléklet a vegyes bizottság általi elfogadása napján lép hatályba, és a megszűnéséig hatályban marad. 13.2 Az e melléklet alapján elfogadott munkamegállapodások a vegyes bizottság általi elfogadásuk napján lépnek hatályba. 13.3 Az e melléklet értelmében elfogadott munkamegállapodások módosításairól vagy megszüntetéséről a vegyes bizottság állapodik meg. 13.4 Ezt a mellékletet bármelyik fél bármikor megszüntetheti. Az említett megszűnés az egyik fél által a másik fél számára megküldött írásbeli értesítés kézhezvételét követő 6 hónapig hatályos, kivéve ha a felek ezen időszak lejárta előtt közös megegyezéssel visszavonják az említett felmondási határidőt. 13.5 E cikk bármely más rendelkezése ellenére az együttműködési megállapodás megszűnése esetén ez a melléklet és az ennek alapján elfogadott bármely munkamegállapodás ezzel egyidejűleg megszűnik.” [1] HL L 232., 2011.9.9., 2. o. és HL L 121., 2012.5.8., 16. o. [2] HL L 232., 2011.9.9., 1. o. [3] HL L 121., 2012.5.8., 16. o. [4] HL L 121., 2012.5.8., 16. o. [5] Az együttműködési megállapodás 2011–2013 közötti időszakra vonatkozó éves költségvetése 500 000 EUR. [6] HL L 121., 2012.5.8., 16. o.